b'\n_START_ARTICLE_\n\xc4\x8crtna koda\n_START_PARAGRAPH_\n\xc4\x8crtna koda (angle\xc5\xa1ko Barcode, nem\xc5\xa1ko Strichkode) je na\xc4\x8din zapisa niza \xc5\xa1tevilk in \xc4\x8drk s \xc4\x8drtami in presledki razli\xc4\x8dnih \xc5\xa1irin._NEWLINE_\xc4\x8crtna koda je opti\xc4\x8dna strojno berljiva predstavitev podatkov, ki se nana\xc5\xa1ajo na predmet, na katerega je vezan. Prvotno, \xc4\x8drtna koda sistemati\xc4\x8dno predstavlja podatke s spreminjanjem \xc5\xa1irine in razmikom vzporednih linij, in je lahko linearna ali enodimenzionalna (1D). Kasneje so se razvili v pravokotnike, pike, \xc5\xa1esterokotnike in drugih geometrijske vzorce v dveh dimenzijah (2D). \xc4\x8ceprav 2D sistemi uporabljajo razli\xc4\x8dne simbole, so na splo\xc5\xa1no tudi ozna\xc4\x8deni kot \xc4\x8drtne kode. \xc4\x8crtne kode so prvotno brali z opti\xc4\x8dnimi skenerji imenovanimi \xc4\x8ditalci \xc4\x8drtnih kod. Kasneje so skenerji in interpretativne programske opreme postale na voljo na napravah skoraj vseh napravah, vklju\xc4\x8dno z namiznimi tiskalniki in pametnimi telefoni.\n_START_SECTION_\nNamen uporabe \xc4\x8drtne kode\n_START_PARAGRAPH_\n\xc4\x8crtna koda omogo\xc4\x8da hitrej\xc5\xa1e in natan\xc4\x8dnej\xc5\xa1e zajemanje podatkov s tiskanih dokumentov, raznih nalepk, embala\xc5\xbee, .... Najbolj mno\xc5\xbei\xc4\x8dno se \xc4\x8drtna koda uporablja za zapis enotne \xc5\xa1tevilke artikla (ERAN-UCC) na embala\xc5\xbei artikla v maloprodaji (obdelano v nadaljevanju), se pa veliko uporablja tudi na drugih podro\xc4\x8djih.\n_START_SECTION_\nBranje \xc4\x8drtne kode\n_START_PARAGRAPH_\n\xc4\x8crtna koda je \xc4\x8ditljiva z bralniki \xc4\x8drtne kode. Ti bralniki so lahko samostojne naprave, ki imajo vgrajen pomnilnik in program. Taki bralniki omogo\xc4\x8dajo na primer hitro izdelavo inventure. Najve\xc4\x8d pa se uporabljajo bralniki, ki imajo vgrajen samo program za de\xc5\xa1ifriranje \xc4\x8drtne kode (spremembo v niz \xc5\xa1tevilk in \xc4\x8drk). Ta program tudi ugotovi, za kateri tip kode je uporabljen in ga pretvori. Tak bralnik se priklju\xc4\x8di na osebni ra\xc4\x8dunalnik ali terminal main frame ra\xc4\x8dunalnika zaporedno s tipkovnico, tako da programi v ra\xc4\x8dunalniku ne prepoznajo ali je vnos pri\xc5\xa1el s tipkovnice ali z bralnika \xc4\x8drtne kode. Tako se lahko (\xc4\x8de bralnik ne more prebrati \xc4\x8drtne kode) niz znakov vnese preko tipkovnice. Zaradi tega je pod ali nad \xc4\x8drtno kodo vedno izpisan \xc5\xa1e niz znakov, ki je zakodiran vanjo.\n_START_SECTION_\nVrste \xc4\x8drtne kode\n_START_PARAGRAPH_\nV uporabi je precej na\xc4\x8dinov za zapis \xc4\x8drtne kode. Danes se v maloprodaji najve\xc4\x8d uporablja GS1 - 13 (biv\xc5\xa1i EAN 13), drug standard pa je GS1 - 128 (biv\xc5\xa1i EAN 128), ki omogo\xc4\x8da tudi zapis \xc5\xa1tevilk in \xc4\x8drk in razli\xc4\x8dne dol\xc5\xbeine zapisa (pa\xc4\x8d odvisno od potrebe).\n_START_SECTION_\nVnos dokumentov\n_START_PARAGRAPH_\nRazni (predvsem interni) dokumenti se potem, ko so bili izpisani in dopolnjeni s spremenljivimi podatki (koli\xc4\x8dina, porabljen \xc4\x8das, ...) vna\xc5\xa1ajo v ra\xc4\x8dunalnik. Poleg spremenljivih podatkov se mora vnesti \xc5\xa1e povezovalne podatke, ki so izpisani na dokumentu in \xc5\xbee v neki datoteki. \xc4\x8ce se ti povezovalni podatki izpi\xc5\xa1ejo kot \xc4\x8drtna koda na dokument, se pospe\xc5\xa1i vnos podatkov in zmanj\xc5\xa1a mo\xc5\xbene napake. Primer takih dokumentov sta izdajnica (dokument za dvig potrebnih delov za realizacijo delovnega naloga) in poro\xc4\x8dilo o opravljenem delu (kdo je delal, koliko je naredil, koliko \xc4\x8dasa je porabil, ...). Na sliki je primer izdajnice. Ko bo del dvignjen iz skladi\xc5\xa1\xc4\x8da, se bo na dokument napisala izdana koli\xc4\x8dina. Ob zajemanju izdaje mora skladi\xc5\xa1\xc4\x8dnik vnesti samo izdano koli\xc4\x8dino.\n_START_SECTION_\nInventure\n_START_PARAGRAPH_\n\xc4\x8ce so na embala\xc5\xbei v skladi\xc5\xa1\xc4\x8du nalepljene etikete s \xc5\xa1iframi artiklov, se olaj\xc5\xa1a delo pri inventuri. Za inventure v trgovinah pa je praviloma na embala\xc5\xbei \xc5\xbee tiskana \xc4\x8drtna koda. Tudi nalepke za osnovna sredstva imajo vedno pogosteje poleg inventarne \xc5\xa1tevilke \xc5\xa1e \xc4\x8drtno kodo.\n_START_SECTION_\nInterni transport\n_START_PARAGRAPH_\n\xc4\x8crtne kode na embala\xc5\xbei lahko krmilijo interne avtomatizirane transportne sisteme. To uporabljajo vsa podjetja za hitro dostavo po\xc5\xa1te.\n_START_SECTION_\nJavne knji\xc5\xbenice\n_START_PARAGRAPH_\nOb avtomatiziranju izposoje knjig v javnih knji\xc5\xbenicah (namesto evidence na kartici knjige je sedaj evidenca izposojenih knjig v ra\xc4\x8dunalniku) so knjige dobile nalepke s \xc4\x8drtno kodo z inventarno \xc5\xa1tevilko, prav tako pa \xc4\x8dlanske izkaznice (za te se uporablja tudi magnetni zapis).\n_START_SECTION_\nKode za knjige\n_START_PARAGRAPH_\nZa knjige obstaja sistem enotnega \xc5\xa1tevil\xc4\x8denja ISBN, za \xc4\x8dasopise in revije pa ISSN. Te \xc5\xa1tevilke so 10 mestne. V EAN-UCC sistem so jih integrirali tako da so ISBN \xc5\xa1tevilke dobile predpono 978, ISSN pa predpono 977._NEWLINE_Na knjigi je odtisnjena kot \xc4\x8drtna koda EAN-UCC koda, s \xc5\xa1tevilkami pa sta izpisani obe.\n_START_SECTION_\nInterne kode\n_START_PARAGRAPH_\nV trgovinah se prodajajo tudi artikli, ki ne morejo imeti na embala\xc5\xbei predtiskane \xc4\x8drtne kode. To je zelenjava in sadje (neembalirano, samopostre\xc5\xbeen na\xc4\x8din prodaje) in narezane delikatese. Za te izdelke obstaja mo\xc5\xbenost dolo\xc4\x8ditev internih kod posameznega prodajalca. Te kode imajo na za\xc4\x8detku namesto \xc5\xa1tevilke dr\xc5\xbeave \xc5\xa1tevilke 2nn (od 200 do 299), sledi interna koda, ki jo dolo\xc4\x8dijo v trgovini. Na koncu je v \xc4\x8drtni kodi zapisana \xc5\xa1e te\xc5\xbea ali vrednost. Ve\xc4\x8dinoma se uporablja te\xc5\xbea, ker je tako glede na promet blagajne enostavneje razknji\xc5\xbeevati zaloge. Na sliki je v kodi te\xc5\xbea v gramih. Take nalepke izpi\xc5\xa1e elektronska tehtnica, ki jo ima prodajalka delikates ali je na razpolago kupcem sadja in zelenjave. Ker ima taka tehtnica omejeno \xc5\xa1tevilo tipk za izbiro artikla, ima vsaka tehtnica lastno \xc5\xa1tevilko (ki se izpi\xc5\xa1e na za\xc4\x8detku interne \xc5\xa1ifre).'